Maatietopalvelu

Kyselyvastaus

**Asiakirjan tunnus:** KT1173

**Päivämäärä**: 1.10.2025

**Julkisuus:** Julkinen

**Honduras / Lasten asema Hondurasissa**

**Honduras / Situation of children in Honduras**

Kysymykset

1. Miten lapsuus käsitetään Hondurasissa ja minkä ikäiset nähdään yhteiskunnassa lapsina? Onko poikien ja tyttöjen välillä eroa?  
2. Mikä on lasten asema Hondurasissa? Onko poikien ja tyttöjen välillä eroa?  
3. Mikä on turvaverkottomien alaikäisten tilanne Hondurasissa? Kohdistuuko heihin oikeudenloukkauksia? Onko poikien ja tyttöjen välillä eroa? Miten lastensuojelu toimii Hondurasissa? Onko lasten mahdollista saada viranomaissuojelua Hondurasissa?  
4. Onko lasten asemassa eroa eri etnisten ryhmien välillä? Onko eri väestöryhmien asema erilainen?

Questions

1. How is childhood understood in Honduras, and until what age is a child considered to be a child? Is there a difference between boys and girls?  
2. What is the situation of children in Honduras? Is there a difference between boys and girls?  
3. What is the situation of vulnerable minors in Honduras? Are they subject to rights violations? Is there a difference between boys and girls? How does the child protection system work in Honduras? Is it possible for children to get protection from the state?   
4. Are there differences in the status of children between different ethnic groups? Are there differences in the status of children between different demographic groups?

# Miten lapsuus käsitetään Hondurasissa ja minkä ikäiset nähdään yhteiskunnassa lapsina? Onko poikien ja tyttöjen välillä eroa?

Hondurasin väkiluvuksi arvioitiin vuonna 2024 10,8 miljoonaa asukasta, josta 31 prosenttia oli alle 15-vuotiaita.[[1]](#footnote-1) Hondurasin vuonna 1996 voimaan tullut ja vuonna 2013 päivitetty lapsia koskeva lainsäädäntö, Código de la Niñez y Adolescencia, luokittelee lapsia ja nuoria eri oikeudellisiin kategorioihin heidän iästään riippuen. Lapsiksi käsitetään lain artiklan 1 mukaan kaikki alle 18-vuotiaat.[[2]](#footnote-2) Hondurasissa täydet kansalaisoikeudet, kuten oikeuden solmia avioliitto, saavuttavat kuitenkin vasta 21 vuotta täyttäneet. Tämä määritellään perhelainsäädännössä. Lainsäädäntö mahdollistaa kuitenkin avioliiton solmimisen 18-vuotiaille vanhemman tai huoltajan luvalla.[[3]](#footnote-3) Rikosoikeudellisen vastuun lapset saavuttavat 12 ikävuoden kohdalla, mutta alle 18-vuotiaisiin pätee erillinen nuoriin sovellettava rikoslainsäädäntö.[[4]](#footnote-4)

Lapsen oikeudellinen määritelmä eroaa merkittävästi tavasta, jolla lapsuus käsitetään laajemmin yhteiskunnassa. Lapsiavioliitot ovat tavanomaisia, ja Yhdysvaltain ulkoministeriön (USDOS) Hondurasin tilannetta vuonna 2023 käsittelevän ihmisoikeusraportin mukaan 34 % tytöistä sekä 12 % pojista avioituu ennen 18 vuoden ikää.[[5]](#footnote-5) Teiniraskaudet ovat myös yleisiä, ja vuonna 2023 15–19 vuotiaana synnyttäneiden tyttöjen osuus oli 82 tuhatta kohti, mikä on huomattavasti yli Latinalaisen Amerikan ja Karibian keskiarvon.[[6]](#footnote-6) Pacheco-Montoyan ja kumppaneiden vuonna 2022 julkaisema tutkimus käsittelee sukupuolirooleja, jotka määrittävät hondurasilaistyttöihin kohdistuvia odotuksia ja vaikuttavat lasten avioitumiseen nuorella iällä. Kirjoittajat näkevät ”marianismin”, eli katolilaisuuteen kuuluvan neitsyt Marian ihannoinnin, luovan paineita tyttöjen käyttäytymiselle lapsuudessa ja teini-iässä. Avioliitto on etenkin maaseudulla nähty ainoana tapana harjoittaa seksuaalisuutta sekä intiimejä suhteita, mikä johtaa siihen, että lähiyhteisö säätelee tyttöjen sosiaalisia suhteita sekä elämää ja yrittää näin ylläpitää tyttöjen seksuaalista siveellisyyttä. Lapsuutta ja teini-ikää määrittää näin ollen perheen harjoittama tiukka sosiaalinen kontrolli, joka päättyy avioliiton solmimiseen. Avioliiton sisällä sosiaalinen kontrolli voi taas olla tätäkin tiukempaa. Poikien käyttäytymistä ei vastaavalla tavalla kontrolloida.[[7]](#footnote-7)

Lapsuuden käsitykseen sekä lasten oikeuteen olla lapsia Hondurasissa vaikuttaa moni rajoittava tekijä. Lapset joutuvat kantamaan taloudellista vastuuta omasta ja perheensä pärjäämisestä, ja Yhdysvaltain työministeriön (USDOL) vuoden 2023 lapsityötä käsittelevän raportin mukaan 9 % 5–14-vuotiaista hondurasilaisista lapsista teki töitä.[[8]](#footnote-8) Myös lasten pääsy koulutukseen on uhattuna, ja koulutuksen taso on heikkoa. YK:n lastenrahasto Unicefin raportin mukaan 40 % kouluikäisistä lapsista jäi koulutuksen ulkopuolelle vuonna 2024.[[9]](#footnote-9)

# Mikä on lasten asema Hondurasissa? Onko poikien ja tyttöjen välillä eroa?

Honduras on ratifioinut vuonna 1990 YK:n lasten oikeuksien sopimuksen[[10]](#footnote-10) sekä tähän liittyviä lisäpöytäkirjoja, kuten lasten osallistumista aseellisiin konflikteihin koskevan säädöksen (2002)[[11]](#footnote-11) ja lasten prostituutiota ja lapsipornoa torjuvan säädöksen (2003).[[12]](#footnote-12) Honduras on sitoutunut myös Kansainvälisen työjärjestön ILO:n sopimuksiin 138 ja 182, jotka määrittelevät vähimmäisikärajat erilaisille työmuodoille sekä kieltävät vaarallisen ja riistävän työn tekemisen lapsilta.[[13]](#footnote-13) Kansainvälisistä sopimuksista ja lainsäädännöstä huolimatta Hondurasissa lasten asema on uhattuna monella tapaa.[[14]](#footnote-14)

**Ravinto & terveys**

Honduras kuuluu Latinalaisen Amerikan köyhimpiin maihin.[[15]](#footnote-15) YK:n ihmisoikeusvaltuutetun toimiston vuoden 2024 raportin mukaan vuonna 2023 64,1 % hondurasilaisista eli köyhyysrajan alapuolella ja 41,5 % äärimmäisessä köyhyydessä. Luvut ovat kuitenkin alhaisempia kuin vuonna 2021.[[16]](#footnote-16) Vaikka Hondurasin talous on osoittanut elpymisen merkkejä pandemian jälkeen, Bertelsmann Stiftung -säätiön laatiman BTI 2024 -raportin mukaan köyhyys ja eriarvoisuus eivät ole sen myötä merkittävästi vähentyneet vuosien 2021 ja 2023 välisellä tarkastelujaksolla.[[17]](#footnote-17)

Maailman ruokaohjelman (WFP) elokuussa 2025 julkaiseman tilaston mukaan 23 % 6–59 kuukauden ikäisistä lapsista kärsii kroonisesta aliravitsemuksesta.[[18]](#footnote-18) Aliravitsemus taas on yhteydessä lasten kasvuhäiriöihin.[[19]](#footnote-19) Puhtaan juomaveden sekä hygienian ja viemäröintiverkostojen saatavuudessa on maassa ongelmia, ennen kaikkea maaseudulla.[[20]](#footnote-20) Maailmanpankin tilastojen mukaan Hondurasin lapsikuolleisuusluku, eli ennen viidettä ikävuottaan kuolleiden lapsien määrä suhteessa tuhanteen elävänä syntyneeseen lapseen, oli vuonna 2023 16. Määrä on puolittunut vuodesta 2003, jolloin luku oli 33.[[21]](#footnote-21)

Ilmastonmuutoksen aiheuttama kuivuus, epäsäännölliset sateet ja toistuvat luonnonkatastrofit heikentävät vakavasti ruoan ja puhtaan juomaveden saatavuutta Hondurasissa. Maaseudulla haavoittuvissa oloissa elävät naiset, lapset ja alkuperäiskansoihin kuuluvat kärsivät tilanteesta eniten.[[22]](#footnote-22) Unicef raportoi vuoden 2024 trooppisen myrskyn Saran yhteydessä myrskyn tuhojen vaikuttaneen eniten juuri lapsiin Hondurasissa. Puutteet hygieniassa, puhtaassa juomavedessä ja ravinnossa edistävät tautien leviämistä luonnonkatastrofien sattuessa ja asettavat lapset haavoittuvaan asemaan. Ahtaat olot hätämajoituksissa sekä maan sisäinen pakolaisuus luovat myös olosuhteet, joissa lasten normaalit turvaverkostot eivät ole saatavilla. Tämän vuoksi lapset ovat alttiita hyväksikäytölle sekä heihin kohdistuvalle väkivallalle.[[23]](#footnote-23)

**Lapsityö & Ihmiskauppa**

Hondurasissa vähimmäisikä työntekoon on 18 vuotta.[[24]](#footnote-24) World vision -järjestön vuonna 2023 keräämän aineiston perusteella kuitenkin 5–17-vuotiasta lapsista40 % teki lapsityöksi määriteltyjä töitä.[[25]](#footnote-25) USDOL:n selvityksen mukaan myös 5-14-vuotiaista 9 % teki töitä vuonna 2023. 5–14-vuotiaista työtä tekevistä 53,3 % teki töitä maataloudessa, 34 % palvelualalla, ja 12,7 % teollisuusalalla.[[26]](#footnote-26) Samassa selvityksessä lasten raportoidaan osallistuvan myös niin sanottuihin pahimpiin lapsityön muotoihin, joihin kuuluvat muun muassa kaupallinen seksuaalinen hyväksikäyttö, pakotettu kerjääminen ja kotitaloustyö, pakkotyö kalastuksessa, kaivostoiminnassa ja rakennusalalla sekä rikollisjärjestöjen toimintaan osallistuminen esimerkiksi huumeiden myynnissä, kiristyksessä ja aseiden kuljettamisessa.[[27]](#footnote-27)

Erityisen haavoittuvassa asemassa lapsityön suhteen ovat alkuperäiskansoihin ja afrohondurasilaisiin yhteisöihin kuuluvat lapset, paluumuuttajalapset sekä HLBTIQ-nuoret. Esimerkiksi afrohondurasilaisiin lukeutuvat Miskito-yhteisön pojat ovat alttiita pakkotyölle maataloudessa, kalastuksessa, kaivostoiminnassa ja hotelliteollisuudessa, kun taas tyttöjä hyödynnetään kaupallisessa seksuaalisessa hyväksikäytössä. Rikollisjärjestöt myös pakottavat lapsia kerjäämään kadulla tai osallistumaan rikolliseen toimintaan uhkailun ja painostuksen seurauksena.[[28]](#footnote-28)

USDOL:n vuoden 2023 lapsityötä koskevan raportin mukaan Honduras on edistynyt lapsityön torjunnassa keskinkertaisesti ja oli vuonna 2023 USDOL:n käyttämällä kolmiportaisella asteikolla tasolla 2.[[29]](#footnote-29) USDOS raportoi vuonna 2024 Hondurasin hallinnon puuttuneen aiempaa tiukemmin ihmiskaupan torjuntaan. Maa ei silti täytä USDOS:n määrittelemiä minimivaatimuksia ihmiskaupan torjunnassa.[[30]](#footnote-30)

**Lapsiavioliitot & seksuaali- ja lisääntymisterveys**

Lapsiavioliitot ovat Hondurasissa yleisiä, ja USDOS:n vuoden 2023 tietojen mukaan 34 % tytöistä sekä 12 % pojista avioituu ennen 18 vuoden ikää. 9 % tytöistä avioituu alle 15-vuotiaina. Lapsiavioliitoista suuri osa on epävirallisia, mikä vaikeuttaa tilastointia.[[31]](#footnote-31) Avioliittoa koskevasta lainsäädännöstä huolimatta ennen kaikkea maaseudulla tuomarit vihkivät myös lapsiavioliittoja.[[32]](#footnote-32) Asiantuntijat ovat havainneet lapsiaviolittojen yleistyvän Hondurasissa luonnonkatastrofien, kuten hurrikaanien, yhteydessä. Naisten ja tyttöjen on raportoitu myös tulleen painostetuiksi seksuaalisiin tekoihin vastineeksi hätäavun saamisesta valtion viranomaisilta.[[33]](#footnote-33)

Seksuaali- ja lisääntymiskasvatuksen sekä perhesuunnittelun puutteet ovat koko maassa merkittävä ongelma. Tuhatta 15–19-vuotiasta hondurasilaistyttöä kohden 82 synnytti vuonna 2023, mikä on huomattavasti yli Latinalaisen Amerikan ja Karibian keskiarvon.[[34]](#footnote-34) YK:n väestörahaston (UNFPA) tietojen mukaan 26 % hondurasilaisista naisista oli synnyttänyt ennen 18 vuoden ikää vuonna 2019.[[35]](#footnote-35) Järjestöt Centro de Derechos de Mujeres ja Human Rights Watch (HRW) raportoivat 1061 tytön tulleen raskaaksi ja synnyttäneen seksuaalisen väkivallan seurauksena vuonna 2022.[[36]](#footnote-36) Abortti on Hondurasissa kielletty lailla, ja kielto pätee myös insesti- ja raiskaustapauksissa.[[37]](#footnote-37)

YK:n lapsen oikeuksien komitea on vuonna 2025 nostanut esiin, että Hondurasissa joka toinen tyttö on kokenut seksuaalista väkivaltaa. Yhdeksän kymmenestä ei ole kuitenkaan raportoinut kokemastaan väkivallasta virallisesti.[[38]](#footnote-38)

**Koulunkäynti**

Vaikka Hondurasissa ilmainen perusopetus on taattu perustuslaissa, on suurella osalla lapsista vaikeuksia päästä koulutuksen piiriin.[[39]](#footnote-39) Unicefin ja USDOL:n vuoden 2023 ja 2024 tietojen mukaan yli miljoona lasta, eli 40 % kaikista kouluikäisistä, on koulutuksen ulkopuolella.[[40]](#footnote-40) Köyhyys, turvattomuus sekä infrastruktuurin puute lukeutuvat tekijöihin, jotka vaikuttavat lasten mahdollisuuksiin päästä kouluun.[[41]](#footnote-41) Myös Covid-19-pandemia vaikutti lasten mahdollisuuteen osallistua koulutukseen, ja kouluun ilmoittautuneiden lasten määrät ovat laskeneet vuodesta 2020 vuoteen 2024.[[42]](#footnote-42) Vuonna 2021 vain 26,8 %:lla alle 15-vuotiaista oli pääsy internetiin, jota etäkoulu sekä pakollisten tehtävien tekeminen edellyttivät.[[43]](#footnote-43)

Koulutukseen osallistuminen on huomattavasti vaikeampaa maaseudulla, missä pitkät koulumatkat ja puutteellinen infrastruktuuri lisäävät koulun keskeyttäneiden määrää. Maaseudun koulut kärsivät myös opetushenkilökunnan puutteesta, mikä lisää koulutukseen pääsyyn liittyvää epätasa-arvoa kaupunkien ja maaseutualueiden välillä.[[44]](#footnote-44) Koulutuksen saatavuuteen vaikuttavat myös kielitekijät, ja erityisesti La Mosquitian alueella kielimuuri oppilaiden ja opettajien välillä heikentää lasten mahdollisuutta saada opetusta. Alkuperäiskansoihin sekä afrohondurasilaisyhteisöihin kuuluvat kohtaavat syrjintää koulujärjestelmässä, mikä johtaa korkeaan koulun keskeyttämisprosenttiin.[[45]](#footnote-45) Vammaisten lasten koulunkäynti on edelleen hyvin vähäistä, ja 43 % vammaisista on jäänyt kokonaan muodollisen koulutuksen ulkopuolelle.[[46]](#footnote-46)

Tytöt jatkavat Hondurasissa koulunkäyntiä keskimäärin pidempään kuin pojat, ja heidän lukutaitoprosenttinsa on hieman korkeampi kuin poikien.[[47]](#footnote-47) Lähes puolet hondurasilaisista lapsista on kokenut väkivaltaa koulussa, ja sukupuolittunut väkivalta on yleistä. Myös opettajien on raportoitu syyllistyvän seksuaaliseen häirintään.[[48]](#footnote-48) Lapsiavioliitot vaikuttavat tyttöjen koulunkäynnin lopettamiseen Hondurasissa.[[49]](#footnote-49)

Jengien toiminta ulottuu myös kouluihin, mikä nostaa väkivallan riskiä. Jengien vaikutusalueilla perheet saattavat pitää lapset kotona, koska koulujen yhteydessä tapahtuva rekrytointi tekee koulumatkoista ja koulunkäynnistä riskialttiita. Rekrytointi kohdistuu ennen kaikkea poikiin ja on osasyy korkealle koulun keskeyttämisprosentille.[[50]](#footnote-50)

**Väkivalta ja jengit**

Hondurasissa toimii useita väkivaltaisia rikollisjärjestöjä ja jengejä (esp. ”maras”), joiden toiminta vaikuttaa merkittävästi lasten elämään ja kasvuympäristöön. Jengit, kuten katujengit MS-13 ja 18th Street Gang (esp. Barrio 18), sekä kansainväliset huumeiden salakuljetukseen keskittyvät rikollisjärjestöt, ovat linkittyneitä myös valtiollisiin toimijoihin korruption kautta.[[51]](#footnote-51) Jengit ovat perinteisesti toimineet pääosin kaupunkialueilla, mutta USDOS:n vuoden 2024 tapahtumia käsittelevässä ihmiskaupparaportissa mainittiin havainnoista jengitoiminnasta myös maaseudulla.[[52]](#footnote-52)

Bertelsmann Stiftung -säätiön raportin (tarkastelujakso 1.2.2021–31.1.2023) mukaan Honduras oli henkirikostilastojen perusteella Keski-Amerikan vaarallisin maa, ja em. tarkastelujaksolla henkirikosten määrä oli nousussa.[[53]](#footnote-53) Henkirikoksista suuri osa kohdistuu 15–29-vuotiaisiin nuoriin miehiin ja poikiin, ja Keski-Amerikassa nuorten miesten riski kuolla henkirikoksen uhrina on vertailussa maailman korkein.[[54]](#footnote-54) Tyttöihin jengit kohdistavat seksuaalista väkivaltaa ja pakottavat tyttöjä seksuaalisiin tekoihin.[[55]](#footnote-55) Naiset kohtaavat yhteiskunnassa väkivaltaa myös laajemmin, ja Hondurasissa naisenmurhien määrät lukeutuvat maailman korkeimpiin.[[56]](#footnote-56)

Vuosien 2004 ja 2018 välillä maan sisällä pakeni n. 250000 hondurasilaista, joista 43 % oli lapsia. Jengien muodostama väkivallan uhka ja lapsiin kohdistuva rekrytointi ovat merkittävä syy maan sisäiselle pakenemiselle. Toisaalta pakkomuutto on yksi jengien rekrytoimiselle altistavista tekijöistä.[[57]](#footnote-57) Myös muun muassa köyhyys, koettu väkivalta, seksuaalinen väkivalta, turvattomuuden tunne ja suojelun tarve altistavat jengien rekrytoinnille. Rekrytointi tapahtuukin usein olosuhteissa, joissa ei voida puhua lasten ja nuorten omasta valinnasta ja vapaaehtoisuudesta, vaan rekrytointi tapahtuu painostuksen ja muiden vaihtoehtojen puutteessa. Myös Hondurasin lainsäädäntö käsittelee alaikäisten rekrytointia rikollisiin tekoihin ihmiskauppana.[[58]](#footnote-58) Jengeihin kuuluvia lapsia ei kuitenkaan käsitellä pääosin ihmiskaupan uhreina oikeusjärjestelmässä, vaan heidän rikollisia tekojaan priorisoidaan uhriasemaan nähden.[[59]](#footnote-59) Tämän tuloksena lapsia sijoitetaan suljettuihin nuorisolaitoksiin, joissa he altistuvat jengiyhteyksille yhä enemmän.[[60]](#footnote-60) Rakenteellinen eriarvoisuus ruokkii rikollisjengeille ja järjestöille suotuisia olosuhteita. MS-13- ja 18th Street Gang -jengeihin arvioidaan vuoden 2024 raportissa kuuluvan noin 35000–40000 jäsentä.[[61]](#footnote-61)

# Mikä on turvaverkottomien alaikäisten tilanne Hondurasissa? Kohdistuuko heihin oikeudenloukkauksia? Onko poikien ja tyttöjen välillä eroa? Miten lastensuojelu toimii Hondurasissa? Onko lasten mahdollista saada viranomaissuojelua Hondurasissa?

Lastensuojelusta valtiollisella tasolla Hondurasissa vastaa Sistema Integral de Garantía de Derechos de la Niñez y Adolescencia en Honduras (SIGADENAH), jonka tehtävänä on organisoida julkisia ja yksityisiä toimijoita lastensuojelun toteuttamiseksi. Organisaatio on perustettu vuonna 2019, ja sen toiminnasta säädettiin lailla vuonna 2021 (Decreto Legislativo No. 34-2021).[[62]](#footnote-62) Useat lähteet kuitenkin arvioivat lastensuojelua koskevaa lainsäädäntöä toimeenpantavan heikosti.[[63]](#footnote-63) Suoza ja kumppanit tutkivat Hondurasin lastensuojelujärjestelmää vuonna 2020 julkaistussa tutkimuksessa. He tunnistivat neljä keskeistä puutetta järjestelmässä: 1) kuilu YK:n lapsen oikeuksien sopimuksen, kansallisen lainsäädännön ja politiikkalinjausten sekä käytännön toteutuksen välillä; 2) perinteisen lapsikäsityksen vahva vaikutus (lapsiin suhtauduttiin järjestelmässä ongelmina sen sijaan että heihin oltaisiin suhtauduttu yksilöinä ja oikeuksien haltijoina); 3) resurssien riittämättömyys linjausten käytännön toteutukseen; 4) protokollien puuttuminen sekä henkilöstön vähäinen erityisosaaminen. Lisäksi tutkimus toi esiin ennakkoluuloja HLBTIQ-nuoria kohtaan, mikä ilmeni syrjivinä käytäntöinä lastensuojelun arjessa.[[64]](#footnote-64)

Erityistä tukea tarvitseville lapsille ja nuorille on SIGADENAH:n toimintasuunnitelmassa 2024-2033 osoitettu ”Subsistema de Protección Especial”, eli erityisen suojelun järjestelmä. Järjestelmän tavoitteina on muun muassa tukea kodittomia lapsia ja tarjota väkivallan sekä seksuaalisen väkivallan uhreille näiden tarvitsemia palveluita.[[65]](#footnote-65) Valtion tarjoamien palveluiden lisäksi Hondurasissa toimii monia kansallisia sekä kansainvälisiä järjestöjä, jotka tarjoavat turvaverkottomille lapsille palveluita, kuten väliaikaismajoituksia ja orpokoteja. Tällaisia ovat esimerkiksi Casa Alianza (Covenant house) sekä Plan International.[[66]](#footnote-66) Lasten on siis mahdollista saada suojelua niin viranomaisten kuin järjestöjen järjestämistä palveluista. Lastensuojelujärjestelmässä on kuitenkin puutteita, ja se ei ulotu kaikkiin apua tarvitseviin lapsiin. Viranomaissuojelun laaja-alaisempi saatavuus on rajoitettua kaupunkialueiden ulkopuolella.[[67]](#footnote-67)

Vaikka tarkkoja lukuja ei ole saatavilla, SIGADENAH:n toimintasuunnitelmassa vuodelta 2024 arvioidaan noin 15000 lapsen asuvan Hondurasissa kadulla. Kodittomuuteen johtavia syitä ovat esimerkiksi köyhyys, perheiden hajoaminen, väkivalta ja hyväksikäyttö kotona, orpous, maansisäinen pakkomuutto konfliktien tai luonnonkatastrofien seurauksena sekä päihteet ja riippuvuudet.[[68]](#footnote-68) Myös Hondurasiin tulevat siirtolaiset ovat usein turvaverkostojen ulottumattomissa. Unicefin vuonna 2025 julkaiseman raportin mukaan vuonna 2024 Hondurasissa kirjattiin 358 682 luvatonta rajanylitystä, joista 26 % oli lapsia ja nuoria. Heistä suuri osa oli haavoittuvassa asemassa ja kohtasi välttämättömien perustarpeiden puutetta. Kolmannes näistä lapsista kertoi nukkuvansa kadulla, ja merkittävä osa joutui kerjäämään selviytyäkseen.[[69]](#footnote-69)

SIGADENAH arvioi, että noin 53 %:a 0–17-vuotiaista lapsista koskettaa orpous tai vaihtoehtoisen hoivan tilanne. 39 %:lla lapsista on vähintään yksi vanhempi muualla, 11 %:lla vanhempi ulkomailla ja yhdellä %:lla molemmat vanhemmat ulkomailla. Yhteensä 11 % lapsista ei asu biologisten vanhempiensa kanssa, ja näistä 60 % asuu isovanhempiensa kanssa. Orpous korostuu köyhimmissä perheissä, ja Ilmiö on vahvempi maaseudulla ja köyhissä kotitalouksissa.[[70]](#footnote-70) USDOS:n vuoden 2024 raportin mukaan kodittomien ja orpojen lasten riski joutua ihmiskaupan uhreiksi on korkea.[[71]](#footnote-71)

# *Onko lasten asemassa eroa eri etnisten ryhmien välillä? Onko eri väestöryhmien asema erilainen?*

Hondurasin väestöstä 7 % kuuluu alkuperäiskansoihin ja 2 % afrohondurasilaisiin yhteisöihin.[[72]](#footnote-72) Alkuperäiskansoihin sekä afrohondurasilaisyhteisöihin kuuluvat lapset ovat erityisessä riskiryhmässä joutua ihmiskaupan uhreiksi. USDOS mainitsee erityisesti Miskito-alkuperäiskansan poikien olevan riskissä päätyä pakkotyöhön.[[73]](#footnote-73) Unicef taas mainitsee vuotta 2024 käsittelevässä raportissaan havainnoista Lenca-alkuperäiskansan lasten työnteosta kahviviljelmillä.[[74]](#footnote-74)

Alkuperäiskansoihin sekä afrohondurasilaisyhteisöihin kuuluvien lasten raportoidaan kärsivän syrjinnästä kouluissa, mikä vaikuttaa näiden ryhmien korkeisiin koulunkäynnin keskeyttämismääriin. Opetusta ei ole myöskään saatavilla joillain alkuperäiskansojen kielillä, mikä korostuu La Mosquitian alueella.[[75]](#footnote-75) Ilmastonmuutoksen ja ympäristötuhojen vaikutukset kohdistuvat erityisen raskaasti alkuperäiskansoihin ja afrohondurasilaisyhteisöihin. He kärsivät maaoikeuksien loukkauksista, pakkosiirroista, palveluiden puutteesta sekä kulttuuriperinnön menetyksestä, ja jäävät usein myös valtion kriisiavun ulkopuolelle.[[76]](#footnote-76)

Maaseudulla elävät kärsivät Hondurasissa verraten enemmän köyhyydestä sekä peruspalveluiden puutteesta. Ennen kaikkea äärimmäisessä köyhyydessä elävien osuus on suurempi maaseudulla, missä se kosketti Hondurasin kansallisen tilastoinstituutin vuoden 2024 raportin mukaan 50 %:a väestöstä.[[77]](#footnote-77) Maaseudulla asuvien lasten pääsy kouluun on myös heikompaa muun muassa pitkien koulumatkojen ja opiskeluun liittyvien kustannusten vuoksi.[[78]](#footnote-78) Lapsiavioliitot ovat maaseudulla yleisempiä.[[79]](#footnote-79)

Vammaisten lasten palveluissa on vakavia puutteita, ja 43 % heistä on jäänyt muodollisen koulutuksen ulkopuolelle.[[80]](#footnote-80) Lukutaidottomuus on vammaisten keskuudessa viisi kertaa yleisempää kuin muun väestön.[[81]](#footnote-81)

HLBTIQ-nuoret taas kohtaavat syrjintää lastensuojelujärjestelmässä.[[82]](#footnote-82) HRW raportoi HLBTIQ-nuorten kärsivän syrjinnästä myös koulujärjestelmässä. Sukupuoli- ja seksuaalivähemmistöihin kuuluviin kohdistuvaan kiusaamiseen ja väkivaltaan ei puututa, mikä voi johtaa koulunkäynnin keskeyttämiseen.[[83]](#footnote-83) Tämän lisäksi HLBTIQ-nuoret ovat riskiryhmässä joutua ihmiskaupan uhreiksi.[[84]](#footnote-84)

Myös muut vähemmistöt ja väestöryhmät kohtaavat rakenteellista eriarvoisuutta Hondurasissa, ja eri vähemmistöjen asemaa on laajemmin käsitelty aiemmissa Maatietopalvelun kyselyvastauksissa. Naisten ja tyttöjen asemaa on käsitelty 2.12.2024 julkaistussa kyselyvastauksessa, ja Hondurasin yleistilannetta 21.5.2025 julkaistussa kyselyvastauksessa.[[85]](#footnote-85)

## Lähteet

ACNUR (Alto Comisionado de las Naciones Unidas para los Refugiados, engl. UNHCR) 24.1.2024. La niñez y juventud en Honduras enfrentan desafíos en el acceso a la educación.  
<https://www.acnur.org/noticias/historias/la-ninez-y-juventud-en-honduras-enfrentan-desafios-en-el-acceso-la-educacion> (käyty 18.9.2025).

Bertelsmann Stiftung 19.3.2024. BTI 2024 Country Report — Honduras. [https://www.bti-project.org/en/reports/country-report/HND](https://www.bti-project.org/en/reports/country-report/HND%20) (käyty 18.9.2025).

The Borgen Project 16.8.2025. The Realities of Disability and Poverty in Honduras.  
<https://borgenproject.org/disability-and-poverty-in-honduras/> (käyty 18.9.2025).

Casa Alianza Honduras 12/2024. Informe trimestral de la situación de los derechos de niñas, niños y jóvenes en Honduras. Octubre–diciembre 2024.  
[https://casa-alianza.org.hn/new.casa-alianza.org.hn/datos\_descargables/observatorio/Informes-2025/Informes\_Trimestrales/Informe\_Trimestral\_Octubre-Diciembre-2024-1.pdf](https://casa-alianza.org.hn/new.casa-alianza.org.hn/datos_descargables/observatorio/Informes-2025/Informes_Trimestrales/Informe_Trimestral_Octubre-Diciembre-2024-1.pdf%20) (käyty 18.9.2025).

Casa Alianza Honduras [päiväämätön]. *Päiväämätön aloitussivu.*  
<https://casa-alianza.org.hn/new.casa-alianza.org.hn/> (käyty 18.9.2025).

CEDAW (Committee on the Elimination of Discrimination against Women) 1.11.2022. Concluding observations on the ninth periodic report of Honduras [CEDAW/C/HND/CO/9]. [https://undocs.org/en/CEDAW/C/HND/CO/9](https://undocs.org/en/CEDAW/C/HND/CO/9%20) (käyty 18.9.2025).

Centro de Derechos de Mujeres & HRW (Human Rights Watch) 9.11.2023. Joint Submission to the Committee on the Rights of the Child at the 97th Pre-Sessional Working Group (Honduras). <https://www.hrw.org/news/2023/11/10/honduras-joint-submission-committee-rights-child-97th-pre-sessional-working-group#_ftn10> (käyty 18.9.2025).

CGRS (Center for Gender & Refugee Studies) 14.4.2025. Input for the 2025 Reports: Nexus between Gender Equality and the Right to Development <https://cgrs.uclawsf.edu/sites/default/files/CGRS_Input_for_the_2025_Reports_Nexus_between_Gender_Equality_and_the_Right_to_Development.pdf> (käyty 26.9.2025).

CGRS (Center for Gender & Refugee Studies) / Bourdoiseau, Julie & Navarro, Felipe 12/2023. Honduras: Climate Change, Human Rights Violations, and Forced Displacement. Saatavilla: <https://www.ohchr.org/sites/default/files/documents/issues/environment/srenvironment/cfis/eia/subm-environmental-impact-assessments-aca-51-center-gender-refugee-studies-ornia-annex.pdf> (käyty 24.9.2025).

CIA (Central Intelligence Agency) 17.9.2025. *Honduras. The World Factbook.* <https://www.cia.gov/the-world-factbook/countries/honduras/> (käyty 24.9.2025).

COALICO (Coalición contra la vinculación de niñas, niños y jóvenes al conflicto armado en Colombia) 6/2023. La tarea pendiente: Aproximaciones al abordaje jurídico del reclutamiento y utilización de niñas, niños y adolescentes por parte de grupos delictivos organizados en Honduras. Saatavilla:  
<https://www.acnur.org/media/la-tarea-pendiente> (käyty 18.9.2025).

Contra Corriente / Bu, Allan 17.8.2023. Honduras’ vulnerable youth at the hands of a broken system. <https://contracorriente.red/en/2023/08/17/honduras-vulnerable-youth-at-the-hands-of-a-broken-system/> (käyty 18.9.2025).

Freedom House 2025. Freedom in the World 2025 Country Report: Honduras. <https://freedomhouse.org/country/honduras/freedom-world/2025> (käyty 18.9.2025).

Girls Not Brides [päiväämätön]. Child Marriage Atlas: Honduras. <https://www.girlsnotbrides.org/learning-resources/child-marriage-atlas/regions-and-countries/honduras/> (käyty 18.9.2025).

Humanium [päivitetty 6.6.2022]. *Children of* Honduras.<https://www.humanium.org/en/honduras/> (käyty 18.9.2025).

ILO (International Labour Organization) 9.6.2025. Honduras strengthens local action with new Child Labour Prevention Committee.  
<https://www.ilo.org/regions-and-countries/latin-america-and-caribbean/honduras-strengthens-local-action-new-child-labour-prevention-committee> (käyty 18.9.2025).

INE (Instituto Nacional de Estadística, Honduras) 2024. Resultados de la Medición de la Pobreza en el 2024.   
<https://temp.ine.gob.hn/wp-content/uploads/2025/02/Boletin-Pobreza-2024.pdf> (käyty 24.9.2025).

Maahanmuuttovirasto / Maatietopalvelu

13.1.2025*. Honduras / Honduras / Yhteiskunnallinen, poliittinen, humanitaarinen tilanne, turvallisuus- ja ihmisoikeustilanne, oikeusjärjestelmä, viranomaissuojelu* [kyselyvastaus]. Saatavilla Tellus-maatietokannassa: <https://maatieto.migri.fi/base/408509f9-13b7-4744-b091-4d7ce465b206/countryDocument/071852c5-24d7-4dec-94fb-8cf2566d4123> (käyty 24.9.2025).

2.12.2024. *Honduras / Naisten ja tyttöjen asema* [kyselyvastaus]. Saatavilla Tellus-maatietokannassa: [https://maatieto.migri.fi/base/2751b4d6-a3bc-4614-8580-bc8864c18904/queryQuestionbase/f32f0e57-4a48-48d6-90ef-a12f7a1faf43](https://maatieto.migri.fi/base/2751b4d6-a3bc-4614-8580-bc8864c18904/queryQuestionbase/f32f0e57-4a48-48d6-90ef-a12f7a1faf43%20) (käyty 24.9.2025).

OHCHR (Office of the United Nations High Commissioner for Human Rights)

16.1.2025. Experts of the Committee on the Rights of the Child commend Honduras programmes supporting children with disabilities; raise concerns about high levels of early pregnancy and child marriage. <https://www.ohchr.org/en/meeting-summaries/2025/01/experts-committee-rights-child-commend-honduras-programmes-supporting> (käyty 18.9.2025).

23.7.2024. *Situation of human rights in Honduras: Report of the United Nations High Commissioner for Human Rights.* <https://docs.un.org/en/A/HRC/55/22> (käyty 29.9.2025).

[päiväämätön]. UN Treaty Body Database: Honduras. <https://tbinternet.ohchr.org/_layouts/15/TreatyBodyExternal/Treaty.aspx?CountryID=76&Lang=EN> (käyty 18.9.2025).

Pacheco-Montoya, Diana; Murphy-Graham, Erin; Valencia López, Enrique Eduardo & Cohen, Alison 2022. “Gender Norms, Control Over Girls' Sexuality, and Child Marriage among Adolescent Girls in Rural Areas of Honduras.” *Journal of Adolescent Health.* vol. 70, no. 3, s. S22–S27. Saatavilla: <https://www.sciencedirect.com/science/article/pii/S1054139X21005826> (käyty 18.9.2025).

PLAN International SOS Children’s Villages [päiväämätön]. *Päiväämätön etusivu.*  
<https://www.sos-childrensvillages.org/where-we-help/americas/honduras> (käyty 18.9.2025).

República de Honduras

6.9.2013a *Decreto Nº 35-2013. Código de la Niñez y adolescencia.* Saatavilla: <https://www.acnur.org/fileadmin/Documentos/BDL/2016/10640.pdf>

6.9.2013b *Código de família*. Saatavilla: <https://www.acnur.org/fileadmin/Documentos/BDL/2016/10420.pdf>

24.1.2013 *Constitución política de 1982.* Saatavilla:

<https://siteal.iiep.unesco.org/sites/default/files/sit_accion_files/constituciondelarepublicaactualizadanoviembre2021.pdf>

6.7.2012 *Ley contra la trata de personas.* Saatavilla: <https://www.acnur.org/fileadmin/Documentos/BDL/2016/10624.pdf>

8.2.1997 *Código penal.* Saatavilla Refworld-tietokannassa: <https://www.refworld.org/legal/legislation/natlegbod/1983/es/111061?order=desc&prevDestination=search&prevPath=/search%3Fkeywords%3DColombia%3A%20C%C3%B3digo%20Penal&result=result-111061-en&sort=score>

5.9.1996 *Código de la Niñez y adolescencia.* Saatavilla Refworld-tietokannassa:<https://www.refworld.org/legal/legislation/natlegbod/1996/es/17687>

SENAF (Secretaría de Niñez, Adolescencia y Familia) 2024. Política Nacional de Primera Infancia, Niñez y Adolescencia en Honduras 2024–2033.  
<https://senaf.gob.hn/wp-content/uploads/2025/06/politica-nacional-primera-infancia-ninez-y-adolescencia-en-honduras-2024-2033.pdf> (käyty 18.9.2025).

Suazo, Martha Lorena; Cruz, Kevin Alberto & Parada, Henry 2020. *”*Explorando el sistema de protección de la niñez en Honduras*.”* *Revista Latinoamericana de Ciencias Sociales, Niñez y Juventud*, Vol. 18 No. 2, s. 1–26. Saatavilla: <http://dx.doi.org/10.11600/1692715x.18207> (Käyty 26.9.2025).

UN DCO (United Nations Development Coordination Office) 18.3.2024. Honduras: Indigenous and Afro-descendant communities lead the way to equality.  
<https://un-dco.org/stories/honduras-indigenous-and-afro-descendant-communities-lead-way-equality> (käyty 18.9.2025).

UN Honduras (United Nations Honduras) 2.6.2023. Comunicado sobre la Ley de Educación Integral de Prevención al Embarazo Adolescente.  
<https://honduras.un.org/es/234541-comunicado-sobre-la-ley-de-educaci%C3%B3n-integral-de-prevenci%C3%B3n-al-embarazo-adolescente> (käyty 18.9.2025).

UNICEF (United Nations Children’s Fund)

2/2025. UNICEF Honduras Annual Report 2024.   
<https://open.unicef.org/download-pdf?country-name=Honduras&year=2024> (käyty 18.9.2025).

21.11.2024. Honduras: Humanitarian Situation Report No. 1 – Tropical Storm Sara.   
[UNICEF Honduras Humanitarian Situation Report No. 01 (Tropical Storm SARA) - 21 November 2024 - Honduras | ReliefWeb](https://reliefweb.int/report/honduras/unicef-honduras-humanitarian-situation-report-no-01-tropical-storm-sara-21-november-2024) (käyty 18.9.2025).

UNOPS (United Nations Office for Project Services) [päiväämätön]. A safe space for Honduran youth. <https://www.unops.org/news-and-stories/stories/a-safe-space-for-honduran-youth> (käyty 18.9.2025).

USDOL (United States Department of Labor, Bureau of International Labor Affairs) 5.9.2024. 2023 Findings on the Worst Forms of Child Labor: Honduras.   
[https://www.dol.gov/agencies/ilab/resources/reports/child-labor/honduras](https://www.dol.gov/agencies/ilab/resources/reports/child-labor/honduras%20) (käyty 18.9.2025).

USDOS (United States Department of State)

12.8.2025. 2024 Trafficking in Persons Report: Honduras.  
<https://www.state.gov/reports/2024-trafficking-in-persons-report/honduras/> (käyty 18.9.2025).

23.4.2024. 2023 Country Reports on Human Rights Practices: Honduras. <https://www.state.gov/reports/2023-country-reports-on-human-rights-practices/honduras/> (käyty 24.9.2025).

WFP (World Food Programme) 8/2025. Honduras Country Brief.   
<https://www.wfp.org/countries/honduras> (käyty 18.9.2025).

World Bank

10/2024. Poverty & Equity Brief: Honduras.   
[https://documents.worldbank.org/en/publication/documents-reports/documentdetail/099119501062532130](https://documents.worldbank.org/en/publication/documents-reports/documentdetail/099119501062532130%20) (käyty 18.9.2025).

29.4.2024. Building inclusive and resilient schools in Honduras.  
<https://www.worldbank.org/en/news/feature/2024/04/29/building-inclusive-and-resilient-schools-in-honduras> (käyty 18.9.2025).

2024. Population, total, Honduras | Data. <https://data.worldbank.org/indicator/SP.POP.TOTL> (käyty 18.9.2025).

6/2023. Gender-Based Violence Country Profile: Honduras. <https://openknowledge.worldbank.org/server/api/core/bitstreams/0b30d540-24de-4b70-944b-ddf111d33eb3/content> (käyty 18.9.2025).

[päiväämätön]. Gender Data: Honduras.  
<https://genderdata.worldbank.org/en/economies/honduras> (käyty 18.9.2025).

World Vision 15.8.2024. For the first time we have data! New info sheds light on how to end child labor in Honduras. <https://worldvisionadvocacy.org/2024/08/15/bright-future/> (käyty 18.9.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. World Bank 2024. [↑](#footnote-ref-1)
2. República de Honduras 6.9.2013a, artikla 1. [↑](#footnote-ref-2)
3. República de Honduras 6.9.2013b, artikla 17. [↑](#footnote-ref-3)
4. República de Honduras 8.2.1997, artikla 23. [↑](#footnote-ref-4)
5. USDOS 23.4.2024. [↑](#footnote-ref-5)
6. World Bank [päiväämätön]. [↑](#footnote-ref-6)
7. Pacheco-Montoya ym. 2022. [↑](#footnote-ref-7)
8. USDOL 5.9.2024, s. 1. [↑](#footnote-ref-8)
9. UNICEF 2/2025, s. 8. [↑](#footnote-ref-9)
10. OHCHR [päiväämätön]. Engl. United Nations Convention on the Rights of the Child. [↑](#footnote-ref-10)
11. OHCHR [päiväämätön]. Engl. Optional Protocol to the Convention on the Rights of the Child on the involvement of children in armed conflict. [↑](#footnote-ref-11)
12. OHCHR [päiväämätön]. Engl. Optional Protocol to the Convention on the Rights of the Child on the sale of children child prostitution and child pornography. [↑](#footnote-ref-12)
13. ILO 9.6.2025. [↑](#footnote-ref-13)
14. Humanium 6.6.2022. [↑](#footnote-ref-14)
15. World Bank 10/2024 s. 1. [↑](#footnote-ref-15)
16. OHCHR 23.7.2024, s. 2 [↑](#footnote-ref-16)
17. Bertelsmann Stiftung 19.3.2024, s. 17. [↑](#footnote-ref-17)
18. WFP 8/2025, s. 1. [↑](#footnote-ref-18)
19. The Borgen project 16.8.2025. [↑](#footnote-ref-19)
20. Humanium 6.6.2022; Maailman ruokaohjelma 8/2025. [↑](#footnote-ref-20)
21. [World Bank 2024.](https://data.worldbank.org/indicator/SH.DYN.MORT?locations=HN) [↑](#footnote-ref-21)
22. CGRS / Bourdoiseau & Navarro 12/2023, s. 1–6; WFP 8/2025. [↑](#footnote-ref-22)
23. UNICEF 21.11.2024, s. 1-3; CGRS / Bourdoiseau & Navarro 12/2023, s. 6. [↑](#footnote-ref-23)
24. USDOL 5.9.2024, s. 3. [↑](#footnote-ref-24)
25. World vision 15.8.2024. World vision määritteli kyselyssä lapsityön seuraavasti: lapsityötä on 1) alle 14-vuotiaiden osallistuminen taloudelliseen toimintaan; 2) lapsen osallistuminen vaaralliseen taloudelliseen toimintaan, riippumatta siitä, johtuuko vaarallisuus itse työn luonteesta vai työympäristöstä; 3) lapsen tekemät kotitaloustyöt, jotka ovat vaarallisia ja/tai niin pitkäkestoisia, että ne estävät lasta käyttämästä hänelle kuuluvia oikeuksia. [↑](#footnote-ref-25)
26. USDOL 5.9.2024, s. 1. [↑](#footnote-ref-26)
27. USDOL 5.9.2024, s. 1. [↑](#footnote-ref-27)
28. USDOL 5.9.2024, s. 2. [↑](#footnote-ref-28)
29. USDOL 5.9.2024. [↑](#footnote-ref-29)
30. USDOS 23.4.2024. [↑](#footnote-ref-30)
31. Girls not brides [päiväämätön]; USDOS 23.4.2024. [↑](#footnote-ref-31)
32. CEDAW 1.11.2022, s. 17. [↑](#footnote-ref-32)
33. CGRS 14.4.2025, s. 5. [↑](#footnote-ref-33)
34. World Bank Gender data portal [päiväämätön]. [↑](#footnote-ref-34)
35. UN Honduras 2.6.2023. [↑](#footnote-ref-35)
36. Centro de Derechos de Mujeres & HRW 9.11.2023. [↑](#footnote-ref-36)
37. Freedom House 2025. [↑](#footnote-ref-37)
38. OHCHR 16.1.2025. [↑](#footnote-ref-38)
39. República de Honduras 24.1.2013, artikla 171. [↑](#footnote-ref-39)
40. UNICEF 2/2025, s. 8; USDOL 5.9.2024, s. 2. [↑](#footnote-ref-40)
41. Casa Alianza 12/2024, s. 9. [↑](#footnote-ref-41)
42. Casa Alianza 12/2024, s. 9; Bertelsmann Stiftung 19.3.2024 s. 27. [↑](#footnote-ref-42)
43. Humanium 6.6.2022 [↑](#footnote-ref-43)
44. Casa Alianza 12/2024, s. 9–10. [↑](#footnote-ref-44)
45. USDOL 5.9.2024, s. 2. [↑](#footnote-ref-45)
46. USDOL 5.9.2024, s. 2. [↑](#footnote-ref-46)
47. Bertelsmann Stiftung 19.3.2024, s. 25. [↑](#footnote-ref-47)
48. [World Bank 6/2023, s. 5.](https://openknowledge.worldbank.org/server/api/core/bitstreams/0b30d540-24de-4b70-944b-ddf111d33eb3/content)  [↑](#footnote-ref-48)
49. CEDAW 1.11.2022. [↑](#footnote-ref-49)
50. ACNUR 24.1.2024. [↑](#footnote-ref-50)
51. Bertelsmann Stiftung 19.3.2024, s. 26. [↑](#footnote-ref-51)
52. USDOS 12.8.2025. [↑](#footnote-ref-52)
53. [Bertelsmann Stiftung 19.3.2024 s. 29.](https://bti-project.org/fileadmin/api/content/en/downloads/reports/country_report_2024_HND.pdf)  [↑](#footnote-ref-53)
54. COALICO 6/2023, s. 22. [↑](#footnote-ref-54)
55. COALICO 6/2023, s. 26–27. [↑](#footnote-ref-55)
56. Freedom House 2025. [↑](#footnote-ref-56)
57. COALICO 6/2023, s. 24 ja s. 28. [↑](#footnote-ref-57)
58. República de Honduras 6.7.2012, artikla 6. [↑](#footnote-ref-58)
59. USDOS 12.8.2025. [↑](#footnote-ref-59)
60. COALICO 6/2023, s. 9. [↑](#footnote-ref-60)
61. Bertelsmann Stiftung 19.3.2024, s. 6. [↑](#footnote-ref-61)
62. SENAF 2024, s. 13. [↑](#footnote-ref-62)
63. Humanium 6.6.2022; Suazo ym. s. 3 ja s. 5; Contra Corriente / Bu 17.8.2023. [↑](#footnote-ref-63)
64. Suazo ym. s. 5 ja s. 19. [↑](#footnote-ref-64)
65. SENAF 2024, s. 50–55. [↑](#footnote-ref-65)
66. Casa Alianza [päiväämätön]; Plan International [päiväämätön]. [↑](#footnote-ref-66)
67. USDOS 12.8.2025. [↑](#footnote-ref-67)
68. SENAF 2024, s. 30–31. [↑](#footnote-ref-68)
69. UNICEF 2/2025, s. 5. [↑](#footnote-ref-69)
70. SENAF 2024, s. 31. [↑](#footnote-ref-70)
71. USDOS 12.8.2025 [↑](#footnote-ref-71)
72. CIA 17.9.2025. [↑](#footnote-ref-72)
73. USDOS 12.8.2025. [↑](#footnote-ref-73)
74. UNICEF 2/2025, s. 9–10. [↑](#footnote-ref-74)
75. USDOL 5.9.2024, s. 2. [↑](#footnote-ref-75)
76. CGRS / Bourdoiseau & Navarro 12/2023, s. 2–6. [↑](#footnote-ref-76)
77. INE 2024, s. 9. [↑](#footnote-ref-77)
78. Casa Alianza 12/2024, s. 9–10. [↑](#footnote-ref-78)
79. CEDAW 1.11.2022 s. 17. [↑](#footnote-ref-79)
80. USDOL 5.9.2024, s. 2. [↑](#footnote-ref-80)
81. World Bank 29.4.2024. [↑](#footnote-ref-81)
82. Suoza ym. 2022, s. 2 ja s. 19. [↑](#footnote-ref-82)
83. Centro de Derechos de Mujeres & HRW 9.11.2023 [↑](#footnote-ref-83)
84. USDOL 5.9.2024 s. 2. [↑](#footnote-ref-84)
85. Maahanmuuttovirasto / maatietopalvelu 2.12.2024; Maahanmuuttovirasto / maatietopalvelu 21.5.2025. [↑](#footnote-ref-85)